P6_TA(2005)0204

Kevyet aseet (UN prepcom)

Euroopan parlamentin päätöslauselma pien- ja kevytaseista

Euroopan parlamentti, joka

- ottaa huomioon 15. maaliskuuta 2001 [1], 15. marraskuuta 2001 [2] ja 19. kesäkuuta 2003 [3] antamansa päätöslauselmat pien- ja kevytaseiden leviämisen ja väärinkäytön estämisestä,

- ottaa huomioon työjärjestyksen 103 artiklan 2 kohdan,

A. toteaa, että YK:n jäsenvaltiot kokoontuvat kesäkuussa 2005 kolmatta kertaa laittomien pien- ja kevytaseiden jäljittämistä käsittelevän YK:n avoimen työryhmän istuntoon,

B. toteaa, että YK:n jäsenvaltiot kokoontuvat heinäkuussa 2005 YK:n toisen kerran joka toinen vuosi järjestettävään valtioiden kokoukseen, jossa pohditaan pien- ja kevytaseiden laitonta kauppaa koskevan YK:n toimintaohjelman toteuttamista, ja kesä-heinäkuussa 2006 toimintaohjelman tarkistuskonferenssiin,

C. toistaa olevansa huolestunut pien- ja kevytaseiden jatkuvasta leviämisestä, mikä lisää epävakautta ja aseellisten selkkausten määrää, helpottaa terroritekojen toteutusta, vie pohjaa kestävältä kehitykseltä ja oikeusvaltioperiaatteen noudattamiselta ja myötävaikuttaa vakaviin ihmisoikeusrikkomuksiin ja kansainvälisen humanitaarisen oikeuden loukkauksiin,

D. vahvistaa pyrkimyksensä lisätä EU:n ja sen jäsenvaltioiden sitoutumista säännölliseen ja rakentavaan vuoropuheluun EU:n politiikan eri lohkojen sisällöstä ja painopisteistä pien- ja kevytaseiden valvontaa koskevissa kansainvälisissä ja alueellisissa aloitteissa ja neuvotteluissa,

E. on vakuuttunut siitä, että EU ja sen jäsenvaltiot ovat avainasemassa kehitettäessä ja edistettäessä asianmukaisia kansainvälisiä ja alueellisia normeja pien- ja kevytaseiden leviämisen ja väärinkäytön estämiseksi,

F. pitää rohkaisevana ministerineuvoston 17. helmikuuta 2005 YK:n turvallisuusneuvostossa pienaseista antamaa julkilausumaa [4], jossa pidettiin myönteisenä sen tosiasian tunnustamista, että valtioiden on yksiselitteisesti vauhditettava pienaseiden jäljitystä, välitystä ja siirtoja koskevien oikeudellisesti sitovien sopimusten tekemistä,

G. pitää tervetulleena aktiivista tukea, jota EU antoi laittomien pien- ja kevytaseiden jäljittämistä käsittelevässä YK:n avoimessa työryhmässä oikeudellisen sopimuksen tekemiselle sekä pien- ja kevytaseissa käytettävien ammusten sisällyttämiselle kyseisen välineen soveltamisalaan,

H. pitää myönteisenä myös puheenjohtajavaltio Luxemburgin (EP:n istunnossa 11. toukokuuta 2005 Strasbourgissa) sekä Suomen, Yhdistyneen kuningaskunnan, Alankomaiden, Irlannin, Espanjan ja Puolan hallitusten julkisesti esittämää tukea asekauppaa koskevalle sopimukselle sekä kyseisten valtioiden pyrkimyksiä tehdä kumppaniensa kanssa yhteistyötä alueellisen ja maailmanlaajuisen yksimielisyyden saavuttamiseksi siitä, että pien- ja kevytaseiden siirroille on kehitettävä yleiset oikeudelliset normit,

I. ottaa kuitenkin huolestunut, että jäljittämistä koskevissa YK:n neuvotteluissa EU ei ole sitoutunut riittävästi sellaisten jäljittämisvälineen seurantamekanismien luomiseen, joiden avulla olisi mahdollista kehittää asiaan liittyviä parhaita käytäntöjä koskevia suuntaviivoja yleisten vähimmäisnormien täydentämiseksi,

J. toivoo ja odottaa, että useammat EU:n jäsenvaltiot ilmoittavat julkisesti aktiivisesta tuestaan pyrkimyksille saavuttaa yksimielisyys sellaisen asekauppaa koskevan sopimuksen välttämättömyydestä, joka kieltää aseiden siirrot, jotka ovat ihmisoikeuksiin ja kansainväliseen humanitaariseen oikeuteen kohdistuvia vakavia rikkomuksia lisäävä riskitekijä,

K. pitää valitettavana, että pien- ja kevytaseiden laittoman välityksen estämistä koskevat YK:n laajapohjaiset neuvottelut ovat edenneet hitaasti ja että sitoutuminen neuvotteluihin asevälityksen valvontaa koskevasta kansainvälisestä sopimuksesta on ollut heikkoa,

L. toteaa, että YK:n tuliasepöytäkirjasta tuli oikeudellisesti sitova väline huhtikuun 2004 lopussa, jolloin Puola ja Sambia (40. ja 41. ratifioiva maa) saivat ratifioinnin päätökseen; tähdentää, että tämä pöytäkirja on ensimmäinen yleinen väline, joka velvoittaa YK:n jäsenvaltiot säätelemään tuliaseiden valmistusta, vientiä, tuontia ja kauttakulkua;

1. suosittaa, että neuvosto ja jäsenvaltiot edistäisivät tehokkaan järjestelmän kehittämistä YK:ssa neuvotellun jäljittämisvälineen arviointiin, muun muassa sellaisen teknisistä asiantuntijoista koostuvan työryhmän perustamista, jonka tehtävänä olisi laatia parhaita käytäntöjä koskevat suuntaviivat pien- ja kevytaseiden ja niissä käytettävien ammusten merkitsemistä, rekisteröintiä ja jäljittämistä varten;

2. kehottaa kuutta EU:n jäsenvaltiota, jotka eivät ole vielä allekirjoittaneet YK:n tuliasepöytäkirjaa, allekirjoittamaan sen viivytyksettä;

3. kehottaa neuvostoa ja jäsenvaltioita toimimaan aktiivisesti alueellisen ja maailmanlaajuisen yksimielisyyden saavuttamiseksi sellaisista asesiirtoja koskevista yleisistä normeista, jotka perustuvat valtioiden nykyisiin kansainvälisen oikeuden mukaisiin velvoitteisiin ja kansainvälisen asekauppasopimuksen tarpeeseen;

4. suosittaa tässä yhteydessä, että neuvosto ja jäsenvaltiot rohkaisevat käymään heinäkuussa 2005 pidettävässä YK:n toisessa joka toinen vuosi järjestettävässä YK:n toimintaohjelmaa tarkastelevassa valtioiden kokouksessa vilkasta keskustelua, jonka tavoitteena on käynnistää asekauppasopimusta koskevat neuvottelut heti YK:n toimintaohjelman tarkistuskonferenssin jälkeen vuonna 2006;

5. kehottaa neuvostoa ja jäsenvaltioita käynnistämään uudelleen ponnistelut alueellisen ja maailmanlaajuisen yksimielisyyden saavuttamiseksi siitä, että pien- ja kevytaseiden välitystä on valvottava kansainvälisellä sopimuksella;

6. ehdottaa, että asiasta vastaavalle valiokunnalle annetaan lupa laatia valiokunta-aloitteinen mietintö hyvissä ajoin ennen YK:n vuoden 2006 tarkistuskonferenssia ja tarkastella siinä pien- ja kevytaseisin liittyviä EU:n toimia ja politiikkaa ja lisätä neuvoston ja jäsenvaltioiden sitoutumista asiaan siihen liittyvillä politiikan lohkoilla alueellisella ja kansainvälisellä tasolla;

7. kehottaa puhemiestä välittämään tämän päätöslauselman neuvoston puheenjohtajavaltiolle, neuvostolle, komissiolle, jäsenvaltioiden hallituksille ja parlamenteille sekä Yhdistyneiden kansakuntien pääsihteerille.

[1] EYVL C 343, 5.12.2001, s. 311.

[2] EYVL C 140 E, 13.6.2002, s. 587.

[3] EUVL C 69 E, 19.3.2004, s. 136.

[4] EU:n ministerineuvoston lausunto, PRES05-013EN, 17.2.2005.

--------------------------------------------------